Document ID: 32007D0465

ΑΠΌΦΑΣΗ ΤΟΥ ΣΥΜΒΟΥΛΊΟΥ
της 5ης Ιουνίου 2007
για την κατάργηση της απόφασης 2004/917/ΕΚ σχετικά με την ύπαρξη υπερβολικού ελλείμματος στην Ελλάδα
(2007/465/ΕΚ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 104 παράγραφος 12,
τη σύσταση της Επιτροπής,
Εκτιμώντας τα ακόλουθα:
(1)
Με την απόφαση 2004/917/ΕΚ του Συμβουλίου (1), μετά από σύσταση της Επιτροπής σύμφωνα με το άρθρο 104 παράγραφος 6 της συνθήκης, αποφασίστηκε ότι υπήρχε υπερβολικό έλλειμμα στην Ελλάδα. Το Συμβούλιο διαπίστωνε ότι το έλλειμμα της γενικής κυβέρνησης ανερχόταν σε 3,2 % του ΑΕΠ για το 2003, υπερβαίνοντας την τιμή αναφοράς του 3 % του ΑΕΠ που προβλέπει η συνθήκη, ενώ το ακαθάριστο χρέος της γενικής κυβέρνησης ήταν 103 % του ΑΕΠ, δηλαδή πολύ υψηλότερο από την τιμή αναφοράς του 60 % του ΑΕΠ που προβλέπει η συνθήκη. Τα στοιχεία για το έλλειμμα της γενικής κυβέρνησης και το ακαθάριστο χρέος της γενικής κυβέρνησης για το 2003 αναθεωρήθηκαν επανειλημμένα μετά την απόφαση 2004/917/ΕΚ. Σύμφωνα με τα πλέον πρόσφατα στοιχεία, το έλλειμμα και το χρέος αντιπροσώπευαν 6,2 % του ΑΕΠ και 107,8 % του ΑΕΠ, αντίστοιχα.
(2)
Στις 6 Ιουλίου 2004, σύμφωνα με το άρθρο 104 παράγραφος 7 της συνθήκης και το άρθρο 3 παράγραφος 4 του κανονισμού (ΕΚ) αριθ. 1467/97 του Συμβουλίου, της 7ης Ιουλίου 1997, για την επιτάχυνση και τη διασαφήνιση της εφαρμογής της διαδικασίας υπερβολικού ελλείμματος (2), το Συμβούλιο απηύθυνε, βασιζόμενο σε σύσταση της Επιτροπής, σύσταση προς την Ελλάδα προκειμένου να τερματιστεί η κατάσταση υπερβολικού ελλείμματος μέχρι το τέλος του 2005 το αργότερο. Η σύσταση αυτή δημοσιοποιήθηκε.
(3)
Στις 19 Ιανουαρίου 2005, με την απόφαση 2005/334/ΕΚ (3) του Συμβουλίου, σύμφωνα με το άρθρο 104 παράγραφος 8, το Συμβούλιο αποφάσισε, βασιζόμενο σε σύσταση της Επιτροπής, ότι η Ελλάδα δεν είχε αναλάβει αποτελεσματική δράση για την εφαρμογή της σύστασης που της απηύθυνε το Συμβούλιο βάσει του άρθρου 104 παράγραφος 7. Στις 17 Φεβρουαρίου 2005, με την απόφαση 2005/441/ΕΚ (4), το Συμβούλιο αποφάσισε, βασιζόμενο σε σύσταση της Επιτροπής, να ειδοποιήσει την Ελλάδα σύμφωνα με το άρθρο 104 παράγραφος 9 να λάβει μέτρα για την αναγκαία μείωση του ελλείμματος προκειμένου να διορθωθεί η κατάσταση υπερβολικού ελλείμματος, παρέτεινε δε την προθεσμία για τη διόρθωσή του κατά ένα έτος, έως το 2006.
(4)
Σύμφωνα με το άρθρο 104 παράγραφος 12 της συνθήκης, η απόφαση του Συμβουλίου σχετικά με την ύπαρξη υπερβολικού ελλείμματος καταργείται όταν, κατά την άποψη του Συμβουλίου, το υπερβολικό έλλειμμα στο οικείο κράτος μέλος έχει διορθωθεί.
(5)
Σύμφωνα με το πρωτόκολλο για τη διαδικασία υπερβολικού ελλείμματος που προσαρτάται στη συνθήκη, η Επιτροπή παρέχει τα στοιχεία για την εφαρμογή της διαδικασίας. Στο πλαίσιο της εφαρμογής του εν λόγω πρωτοκόλλου, τα κράτη μέλη υποχρεούνται να παρέχουν στοιχεία για τα δημόσια ελλείμματα και το δημόσιο χρέος και άλλες συναφείς μεταβλητές δύο φορές το χρόνο, δηλαδή πριν από την 1η Απριλίου και πριν από την 1η Οκτωβρίου, σύμφωνα με το άρθρο 4 του κανονισμού (ΕΚ) αριθ. 3605/93 της 22ας Νοεμβρίου 1993, σχετικά με την εφαρμογή του πρωτοκόλλου για τη διαδικασία υπερβολικού ελλείμματος που προσαρτάται στη συνθήκη για την ίδρυση της Ευρωπαϊκής Κοινότητας (5).
(6)
Με βάση τα στοιχεία που διαβίβασε η Επιτροπή (Eurostat) σύμφωνα με το άρθρο 8ζ παράγραφος 1 του κανονισμού (ΕΚ) αριθ. 3605/93, μετά την κοινοποίηση στην οποία προέβη η Ελλάδα την 1η Απριλίου 2007 και τις εαρινές προβλέψεις των υπηρεσιών της Επιτροπής του 2007, προκύπτουν τα ακόλουθα συμπεράσματα:
-
Το έλλειμμα της γενικής κυβέρνησης μειώθηκε από 7,9 % του ΑΕΠ το 2004 σε 2,6 % του ΑΕΠ το 2006, ποσοστό χαμηλότερο από την τιμή αναφοράς του 3 % του ΑΕΠ που έχει οριστεί για το έλλειμμα. Το ποσοστό αυτό ταυτίζεται με το στόχο που είχε τεθεί στο επικαιροποιημένο πρόγραμμα σταθερότητας του Δεκεμβρίου 2005.
-
Τα έσοδα και οι δαπάνες συνέβαλαν σχεδόν εξίσου στην ονομαστική προσαρμογή που έφθασε σε σχεδόν 3 εκατοστιαίες μονάδες του ΑΕΠ σε σύγκριση με το έλλειμμα του 2005 που ήταν 5,5 %. Εκφραζόμενα σε σχέση με το ΑΕΠ, τα συνολικά έσοδα αυξήθηκαν κατά 1 εκατοστιαία μονάδα του ΑΕΠ, εκ των οποίων οι έμμεσοι φόροι αντιπροσώπευαν εκατοστιαίας μονάδας του ΑΕΠ. Η υπόλοιπη 1 εκατοστιαία μονάδα οφειλόταν στις αυξήσεις των εισφορών κοινωνικής ασφάλισης και άλλα έσοδα, περιλαμβανομένων των κεφαλαιακών μεταβιβάσεων (μεταβιβάσεις της ΕΕ). Οι συνολικές δαπάνες μειώθηκαν κατά 1 εκατοστιαίες μονάδες του ΑΕΠ, κυρίως χάρη στις περικοπές των πρωτογενών δαπανών (κατά 0,5 % του ΑΕΠ) και των δαπανών για τόκους (0,25 % του ΑΕΠ). Οι κεφαλαιουχικές δαπάνες μειώθηκαν επίσης κατά περίπου εκατοστιαίας μονάδας του ΑΕΠ. Τα έκτακτα έσοδα έφθασαν σε 0,6 % του ΑΕΠ. Η βελτίωση του διαρθρωτικού αποτελέσματος (δηλαδή του κυκλικά προσαρμοσμένου αποτελέσματος μη περιλαμβανομένων των έκτακτων και άλλων προσωρινών μέτρων) εκτιμάται σε 2,25 % του ΑΕΠ το 2006. Η προσαρμογή ελλείμματος-χρέους στο 2,3 % του ΑΕΠ είναι σε μεγάλο βαθμό ευεξήγητη.
-
Το 2007, σύμφωνα με τις εαρινές προβλέψεις των υπηρεσιών της Επιτροπής του 2007, το έλλειμμα αναμένεται να μειωθεί περαιτέρω στο 2,4 % του ΑΕΠ. Η πρόβλεψη αυτή είναι σύμφωνη με τον επίσημο στόχο για το έλλειμμα που είχε οριστεί σε 2,4 % του ΑΕΠ στο επικαιροποιημένο πρόγραμμα σταθερότητας του Δεκεμβρίου 2006. Ωστόσο, οι προβλέψεις των υπηρεσιών της Επιτροπής συμπεριλαμβάνουν πρόσθετα έκτακτα έσοδα ύψους 0,25 % του ΑΕΠ, καθώς και μέτρα εξοικονόμησης δαπανών μόνιμου χαρακτήρα ύψους περίπου 0,25 % του ΑΕΠ, τα οποία ανακοινώθηκαν πριν από την καταληκτική ημερομηνία για τις εαρινές προβλέψεις των υπηρεσιών της Επιτροπής του 2007 και, για το λόγο αυτό, δεν είχαν συνυπολογιστεί στον επίσημο στόχο του Δεκεμβρίου 2006. Παρά το γεγονός αυτό, η εαρινή πρόβλεψη για το έλλειμμα του 2007 δεν έχει βελτιωθεί σε σχέση με το στόχο, δεδομένου ότι τα αποτελέσματα των νέων αυτών μέτρων αντισταθμίζονται από επιφυλακτικότερες αναπτυξιακές παραδοχές και το γεγονός ότι τα μέτρα μόνιμου χαρακτήρα που είχαν προγραμματιστεί για το 2007 δεν πρόκειται, κατά την άποψη της Επιτροπής, να αντισταθμίσουν πλήρως τη μείωση των έκτακτων εσόδων. Εάν δεν ληφθούν υπόψη τα έκτακτα μέτρα, το έλλειμμα εξακολουθεί να είναι χαμηλότερο από την τιμή αναφοράς, καθώς διαμορφώνεται στο 2,9 % του ΑΕΠ. Για το 2008, σύμφωνα με τις εαρινές προβλέψεις και με την προϋπόθεση ότι οι πολιτικές παραμένουν αμετάβλητες, το έλλειμμα θα διαμορφωθεί στο 2,7 % του ΑΕΠ (για το 2008 δεν περιλαμβάνονται έκτακτα μέτρα). Αυτό υποδηλώνει ότι το έλλειμμα έχει μειωθεί σε επίπεδο χαμηλότερο από το όριο του 3 % του ΑΕΠ κατά αξιόπιστο και διατηρήσιμο τρόπο. Το διαρθρωτικό αποτέλεσμα προβλέπεται να βελτιωθεί το 2007 κατά περίπου εκατοστιαίας μονάδας του ΑΕΠ και, με την προϋπόθεση ότι οι πολιτικές παραμένουν αμετάβλητες, κατά ένα οριακό ποσοστό το 2008. Η εξέλιξη αυτή θα πρέπει να εκτιμηθεί σε σχέση με την ανάγκη να πραγματοποιηθεί πρόοδος στην επίτευξη του μεσοπρόθεσμου δημοσιονομικού στόχου (ΜΔΣ), ο οποίος για την Ελλάδα συνίσταται στην επίτευξη ισοσκελισμένης θέσης σε διαρθρωτικούς όρους.
-
Το δημόσιο χρέος μειώθηκε από 108,5 % του ΑΕΠ το 2004 σε 104,5 % το 2006. Σύμφωνα με τις εαρινές προβλέψεις του 2007, ο δείκτης του χρέους προβλέπεται να μειωθεί περαιτέρω σε περίπου 97,5 % μέχρι τα τέλη του 2008, εξακολουθώντας να είναι αισθητά υψηλότερος από την τιμή αναφοράς του 60 % του ΑΕΠ. Ο δείκτης του χρέους μπορεί να θεωρηθεί ότι σημειώνει ικανοποιητική μείωση προς την κατεύθυνση της επίτευξης της τιμής αναφοράς του 60 % του ΑΕΠ.
(7)
Οι ελληνικές στατιστικές αρχές έχουν βελτιώσει τις διαδικασίες τους, πράγμα που οδήγησε σε σημαντικό περιορισμό των στατιστικών αναντιστοιχιών και σε συνολική βελτίωση της ποιότητας των στοιχείων της γενικής κυβέρνησης. Οι ελληνικές αρχές έχουν δεσμευτεί να εφαρμόσουν πλήρως το σχέδιο δράσης για τη βελτίωση των στατιστικών των δημόσιων οικονομικών. Κατόπιν αυτών, η Eurostat αποφάσισε να άρει τις επιφυλάξεις της όσον αφορά την ποιότητα των υποβαλλόμενων στοιχείων.
(8)
Κατά την άποψη του Συμβουλίου, η κατάσταση υπερβολικού ελλείμματος στην Ελλάδα έχει διορθωθεί και, συνεπώς, η απόφαση 2004/917/ΕΚ πρέπει να καταργηθεί.
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Από τη συνολική αξιολόγηση συνάγεται ότι η κατάσταση υπερβολικού ελλείμματος στην Ελλάδα έχει διορθωθεί.
Άρθρο 2
Η απόφαση 2004/917/ΕΚ καταργείται.
Άρθρο 3
Η παρούσα απόφαση απευθύνεται στην Ελληνική Δημοκρατία.
Λουξεμβούργο, 5 Ιουνίου 2007.

Labels: 2
15
18
11